Alice Bag

Alicia "Alice" Armendariz (s. 7. marraskuuta 1958) tunnetaan nimellä Alice Bag. Hän on yhdysvaltalainen punkrock-laulaja ja kirjailija. Alice Bag on Los Angelesin varhaisen punk-skenen keskeisiä henkilöitä, mutta hän on myös kirjailija, opettaja ja aktivisti. Hän oli yksi The Bags -yhtyeen perustajista. The Bags oli yksi varhaisimmista Los Angelesissa 1970-luvun puolivälissä syntyneistä punkbändeistä. 
The Bags – yhtye julkaisi elinaikanaan vain yhden singlen, "Survive" / "Babylonian Gorgon". Myöhemmin syntyi lyhytikäinen Alice Bag Band, joka esiintyi arvostetussa punk dokumentissa "The Decline of Western Civilization". Alice Bagin musiikki ei juurikaan kantautunut Los Angelesin ulkopuolelle ennen vuotta 2016, jolloin hän julkaisi omalla nimellään debyyttialbumin. Kokoelma The Bagsin äänityksistä, "All Bagged Up: The Collected Works 1977–1980", julkaistiin vasta vuonna 2007.
Elämä.
Alice Bag syntyi nimellä Alicia Armendariz Los Angelesissa Kaliforniassa 7. marraskuuta 1958. Hänen vanhempansa olivat meksikolaisia siirtolaisia. Isä oli katkera ja emotionaalisesti epävakaa, ja tämä kylvi nuoreen Aliciaan vihaa ja uhmaa, jotka myöhemmin heijastuivat hänen taiteessaan. Teini-iässä hän huomasi olevansa biseksuaali. Teini-ikäisenä Alice oli intohimoinen glam rockfani, ja vuonna 1977 hän lintsasi koulusta päästäkseen CBS:n studioille näkemään Elton Johnin, joka esiintyi Cherin show’ssa. Siellä hän tapasi Patricia Morrisonin, toisen glam-henkisen teinin, ja he päättivät perustaa bändin nimeltä Femme Fatale. Kun punkrockin aallot alkoivat saavuttaa Los Angelesia, Femme Fatale muuttui nopeasti The Bagsiksi. 
Alice ja Patricia ottivat molemmat käyttöön taiteilijanimen Bag. Ensimmäinen keikka soitettiin pahamaineisella punk-klubilla The Masque, ja pian The Bagsista tuli olennainen osa kaupungin punk-skenettä. Vuonna 1978 yhtye julkaisi singlen "Survive" / "Babylonian Gorgon", ja Alice Bag oli yksi ensimmäisistä chicana-juurista ponnistaneista punkartisteista. 
Vuoteen 1980 mennessä bändi hajosi. The Bags yhtyeen basisti Patricia Morrison on sittemin luonut uraa yhteissä The Gun Club, Sisters of Mercy ja The Damned. Alice ja Patricia ajautuivat erimielisyyksiin The Bags -nimen oikeuksista, kun Alice Bag kutsuttiin esiintymään elokuvaohjaaja Penelope Spheerisin L.A.:n punkia käsittelevään dokumenttiin "The Decline of Western Civilization". Alice ja muutama entinen Bags-jäsen esiintyivät nimellä Alice Bag Band kappaleella "Gluttony". Elokuvasta tuli kulttiklassikko, ja Bagin tulinen esiintyminen toi hänelle kansainvälistä mainetta, vaikka hän oli jo siirtynyt muihin projekteihin. Hän lauloi punk yhtyeissä Castration Squad ja Cholita. 
Tähän aikaan Bag opiskeli yliopistossa, valmistui filosofian kandidaatiksi ja ryhtyi opettajaksi kaksikielisissä kouluissa Los Angelesissa. Hän matkusti avustustyöntekijänä sodan runtelemaan Nicaraguaan, järjestämään lapsille kouluopintoja. Alice Bag teki yhteistyötä myös El Salvadorin kansan solidaarisuuskomitean (CISPES) kanssa kerätäkseen varoja sen köyhille valtion sisällissodan takia.
Vuonna 2011 Alice Bag julkaisi omaelämäkertansa "Violence Girl: From East LA Rage to Hollywood Stage – A Chicana Punk Story", jossa hän kertoi elämästään feministisestä näkökulmasta ennen, aikana ja jälkeen The Bagsin. Kirja sai erinomaisen vastaanoton, ja kirjakiertueen aikana Bag esitti myös kappaleitaan. Kirja on julkaistu sekä englanniksi, että espanjaksi. Vuonna 2015 hän julkaisi toisen kirjansa, "Pipe Bomb for the Soul", joka keskittyi hänen kokemuksiinsa Nicaraguassa. 
Vuonna 2016 Bag palasi musiikin pariin ensimmäisellä sooloalbumillaan "Alice Bag", joka sai loistavat arvostelut. AllMusic -verkkosivusto nimesi sen yhdeksi vuoden 2016 parhaista albumeista. Hän kiersi Yhdysvaltoja esiintyen ja jakoi musiikkiaan ja viestiään niin uusille kuin vanhoillekin faneille. Vuonna 2018 ilmestyi toinen albumi "Blueprint", joka sisälsi myös vierailun Bikini Kill-yhtyeen laulajalta Kathleen Hannalta. "Blueprint", valittiin Yhdysvalloissa, sekä radio-asema NPR:n että "Los Angeles Times" "-" lehden toimesta vuoden 2018 parhaiden albumien joukkoon. Kolmas soololevy "Sister Dynamite" julkaistiin levy-yhtiö In the Red Recordsilla vuonna 2020 – albumi korosti suorasukaista, punk-henkistä rockia. 
Vuonna 2024, Alice Bag yhdisti voimansa The Crampsin, The Gun Clubin, sekä Julee Cruisen yhtyeissä soittaneen kitaristin Kid Congo Powersin kanssa. He perustivat elektronista lounge musiikkia esittävän duon Juanita &amp; Juan ja julkaisivat yhdessä singlen sekä musiikkivideon sodanvastaisesta kappaleestaan "Put Down Your Weapons." Keväällä 2025, Powers ja Alice Bag julkaisivat Juanita &amp; Juan nimellä studioalbumin "Jungle Cruise".